ou laaie | Naledi
Tuis/Nuwe Vrystellings/ou laaie
'n Nuwe bundel van fanie olivier, sy sewende en met die titel ou laaie, is 'n tematiese bundel waarmee hy terugkeer na een van sy ou liefdes: liefdesgedigte. Die titel verwys enersyds na die gedigte wat in ou laaie rondlê en nou saamgebring word, maar wil ook die ander betekenis van laaie, nl. streke, slimmig- of onnutsighede, byroep. In hierdie lywige bundel is daar gedigte opgeneem wat oor 'n baie lang tydperk geskryf is, soms op versoek van vriende of geleentheidsgedigte. Baie van die gedigte handel oor verhoudings in die virtuele ruimte waarin kitsgesprekke ontstaan, verliefdes letterlik via Skype inkyk op mekaar se lewens en daar dikwels nie 'n wag voor die mond geplaas kan word nie. Die identiteit van die spreker in die gedigte verskuif voortdurend en daar is geen verhoudingspatroon wat binne die bundel ontwikkel nie; die gedigte word alfabeties volgens die beginreel georden. Verstegnies is die digter hier op sy betroubare beste, gaan speels om met ou geykte versvorms om so nuwe gedaantes aan 'n óú wêreld te gee.
ou laaie quantity
Fanie Olivier  debuteer in 1970 as student met die bundel gom uit die sipres, waarvan die manuskrip die Reina Prinsen Geerligsprys ontvang het. Daarna verskyn om alleen te reis, paradysrigting van die wind, skimmellig, verklarings 1967-1987 en apostroof. Hy is die samesteller van bundels en bloemlesings, onder andere Die heel mooiste Afrikaanse liefdesgedigte, en vertaal ook prosa uit Engels en Nederlands. Hy studeer aan die Universiteit van Stellenbosch, die Potchefstroomse Universiteit vir CHO, Unisa en die Rijksuniversiteit Utrecht, en was verbonde aan die Universiteite van Natal, Durban Westville, Venda en die Adam Mickiewicz-universiteit in Poznań, Pole. Vir drie jaar was hy kunsredakteur van Rapport en is nog steeds bedrywig as resensent van nuwe boeke.